b'\n_START_ARTICLE_\nKlavesinas\n_START_SECTION_\nKonstrukcija\n_START_PARAGRAPH_\nTuri 1-3 manualus, pedalus, registr\xc5\xb3 perjungiklius. Klavesino stygos metalin\xc4\x97s, nevienodo ilgio, nuo 0,18 iki 0,65 mm storio, i\xc5\xa1temptos i\xc5\xa1ilgai klavi\xc5\xa1\xc5\xb3.  Paspaudus klavi\xc5\xa1\xc4\x85 styg\xc4\x85 u\xc5\xbegauna prie svirtel\xc4\x97s pritaisyta pauk\xc5\xa1\xc4\x8dio plunksna, odinis arba metalinis kabliukas, pana\xc5\xa1us \xc4\xaf plektr\xc4\x85. Atleidus klavi\xc5\xa1\xc4\x85 ant stygos nusileid\xc5\xbeia svirtel\xc4\x97s vir\xc5\xa1\xc5\xabn\xc4\x97je pritvirtintas veltinio gabal\xc4\x97lis, kuris nutildo styg\xc4\x85. Klavesino garsas skaidrus, a\xc5\xa1trokas, skambesio stiprumas beveik nepriklauso nuo klavi\xc5\xa1o paspaudimo j\xc4\x97gos. Did\xc5\xbeiausias diapazonas 4-5 oktavos. Modernizuotas klavesinas turi 88 klavi\xc5\xa1us.\n_START_SECTION_\nIstorija\n_START_PARAGRAPH_\nKlavesinas atsirado Vakar\xc5\xb3 Europoje i\xc5\xa1 psalteriumo. Seniausias i\xc5\xa1lik\xc4\x99s klavesino pie\xc5\xa1inys darytas 1440 m., seniausias apra\xc5\xa1ymas i\xc5\xa1lik\xc4\x99s nuo 1511 m. Pla\xc4\x8diau vartotas iki XVIII a. pab., v\xc4\x97l i\xc5\xa1populiar\xc4\x97jo XX a. viduryje. Pirmieji klavesinai buvo sparno pavidalo, v\xc4\x97lesni pana\xc5\xa1\xc5\xabs \xc4\xaf sta\xc4\x8diakamp\xc4\xaf laisv\xc4\x85j\xc4\xaf klavikord\xc4\x85. Apie XV a. nusistojo sparno forma. Didelius koncertinius klavesinus statydavo ant specialaus stovo arba jiems \xc4\xaftaisydavo medines kojas. Klavesinu buvo skambinama solo, kameriniuose ansambliuose, orkestre. Klavesino atmainos: klaviciteriumas, spinetas, virginalas.\n_START_SECTION_\nLietuvoje\n_START_PARAGRAPH_\nLietuvoje klavesin\xc5\xb3 atsirado XVII a. prad\xc5\xbeioje Lietuvos Did\xc5\xbeiosios Kunigaik\xc5\xa1tyst\xc4\x97s kunigaik\xc5\xa1\xc4\x8di\xc5\xb3 ir didik\xc5\xb3 r\xc5\xabm\xc5\xb3 ansambliuose, orkestruose buvo klavesino muzikant\xc5\xb3 ir mokytoj\xc5\xb3 u\xc5\xbesienie\xc4\x8di\xc5\xb3. Manoma, vienas pirm\xc5\xb3j\xc5\xb3 klavesinus dirbo Kristijonas Donelaitis._NEWLINE_XX a. II pus\xc4\x97je klavesinas tapo da\xc5\xbenu senov\xc4\x97s muzikos ansambli\xc5\xb3 instrumentu. Klavesino muzikos solo koncert\xc5\xb3 sureng\xc4\x97 Giedr\xc4\x97 Luk\xc5\xa1ait\xc4\x97-Mrazkova, gastraliuojantys atlik\xc4\x97jai. Su kameriniais ansambliais klavesinu skambino Julius Andrejevas, Virginija Skaist\xc4\x97 Dabkut\xc4\x97, Vytautas Korys, Gediminas Kviklys, Balys Vaitkus. K\xc5\xabrini\xc5\xb3 klavesinui suk\xc5\xabr\xc4\x97 Valentinas Bagdonas, Osvaldas Balakauskas. Klavesinu skambinti nuo 1982 m. mokoma Lietuvos konservatorijoje, (1992-2004 Lietuvos muzikos akademija, nuo 2004 m. Lietuvos muzikos ir teatro akademija).'